Mitsubishi Eclipse

Mitsubishi Eclipse on Mitsubishi Motorsin vuosina 1989–2011 valmistama urheiluautomalli, joka korvasi Mitsubishi Cordian ja Starionin. Malli ei saanut itselleen seuraajaa, mutta valmistaja otti nimen uudelleen käyttöön vuonna 2017 esitellyssä crossover-mallissa Mitsubishi Eclipse Cross.
Mitsubishi Eclipse 1G (1989–1994).
Vuonna 1989 esitelty ensimmäisen sukupolven Eclipse perustuu Mitsubishi Galantin lyhennetylle alustalle. Mitsubishi Motorsin yhteistyökumppani Chrysler Corporation myi samaa autoa nimillä Eagle Talon ja Plymouth Laser. 
Moottorivaihtoehtoina olivat vapaasti hengittävä 1,8-litrainen (92 hv), vapaasti hengittävä 2,0-litrainen (135/150 hv) ja turboahdettu 2,0-litrainen (180/190 hv). Vapaasti hengittävän 2,0-litraisen tehokkaamman version yhteydessä oli aina neliveto, ja myös turboversio oli saatavana nelivetoisena. Automaattivaihteistolla varustettujen turbomallien teho oli 180 hevosvoimaa manuaalivaihteisten 190 hevosvoiman sijaan. 
Mallivuodelle 1992 huomattavin muutos oli ylös nousevien ajovalojen korvautuminen perinteisillä. Lisäksi muun muassa puskureihin tehtiin uudistuksia. 
Mitsubishi Eclipse 2G (1994–1999).
Toisen sukupolven Eclipse esiteltiin vuonna 1994. Autoa myytiin edelleen myös nimellä Eagle Talon, mutta Plymouth Laser sen sijaan poistui valikoimasta. Coupén rinnalle esiteltiin vuonna 1996 lisäksi kangaskattoinen avomalli Spyder.
Moottorivaihtoehtoina olivat Chryslerin vapaasti hengittävä 2,0-litrainen (140 hv), Mitsubishin vapaasti hengittävä 2,4-litrainen (141 hv) sekä Mitsubishin turboahdettu 2,0-litrainen (210 hv), joka oli Euroopan markkinoilla saatavana myös vapaasti hengittävänä 141-hevosvoimaisena versiona. Nelivetomallissa oli aina turboahdettu moottori, mutta avomallia ei koskaan ollut saatavana nelivetoisena.
Mallivuodelle 1997 Eclipse sai muun muassa uuden etupuskurin aiempaa suuremmalla ilmanottoaukolla. Myös ajovaloja muotoiltiin hieman uudelleen. Eagle Talon poistui tuotannosta vuonna 1998. 
Mitsubishi Eclipse 3G (1999–2005).
Vuonna 1999 esitelty kolmannen sukupolven Eclipse perustuu samalle pohjalevylle kuin Chrysler Sebringin ja Dodge Stratuksen coupé-koriset versiot. Korimalleina olivat edelleen coupé ja cabriolet, mutta nelivetoista malliversiota ei esitelty kolmannen sukupolven Eclipsestä.
Moottorit tulivat nyt Mitsubishilta. Vaihtoehtoina olivat nelisylinterinen 2,4-litrainen (150 hv) ja 3,0-litrainen V6 (200 hv).
Vuonna 2002 tehtiin muutoksia muun muassa etupuskuriin. Uudessa GTS-versiossa V6-moottorin teho oli nostettu 210 hevosvoimaan, mutta GT säilytti 200-hevosvoimaisen moottorin.
Mitsubishi Eclipse 4G (2005–2011).
Neljännen sukupolven Eclipse esiteltiin vuonna 2005. Se perustuu samalle pohjalevylle kuin esimerkiksi Mitsubishi Galant. Kangaskattoinen avomalli Spyder esiteltiin coupén rinnalle Detroitin autonäyttelyssä tammikuussa 2006.
Moottorivaihtoehtoina olivat nelisylinterinen 2,4-litrainen (182 hv) ja 3,8-litrainen V6 (263 hv). Pienemmän moottorin yhteydessä oli viisivaihteinen manuaalivaihteisto tai neliportainen automaattivaihteisto, suuremmassa puolestaan kuusivaihteinen manuaalivaihteisto tai viisiportainen automaattivaihteisto.
Mallivuodelle 2009 Eclipse sai muun muassa uuden etusäleikön. V6-moottorin teho nousi uuden pakoputkiston ansiosta kahdella hevosvoimalla 265 hevosvoimaan.